Hafinn er undirbúningur að stofnun rannsóknaseturs í Mývatnssveit á vegum Háskóla Íslands og menningar- og náttúrusetursins í Svartárkoti. Háskólarektor segir þetta góða viðbót við rannsóknasetur Háskólans víða um landið.
Það voru fulltrúar Háskóla Íslands, Svartárkots menningar og náttúru, Skútustaðahrepps og Þingeyjarsveitar sem undirrituðu í gær viljayfirlýsingu um stofnun rannsóknaseturs á sviði umhverfishugvísinda í Mývatnssveit. Á næstu mánuðum verður unnið að fjármögnun og öðrum undirbúningi í húsnæði sem ríkiseignir keyptu við Mývatn á þessu ári. Þar eru einnig til húsa fjórar stofnanir á sviði umhverfismála; Vatnajökulsþjóðgarður, Umhverfisstofnun, Náttúrurannsóknastöðin við Mývatn og Landgræðslan.
Við erum með rannsóknasetur víða um landið, við erum með tíu rannsóknasetur sem stendur. Og þau eru alltaf í góðu samstarfið við heimamenn og að frumkvæði heimamanna oft. og það er það sem geriðst hér.
Segir Jón Atli Benediktsson, rektor Háskóla Íslands. Umhverfisvísindi verði innlegg skólans í fyrstu, en hann segir aðstæður við Mývatn sérlega góðar til rannsókna og tækifærin víða. Umfang starfseminnar ráðist nokkuð af stuðningi stjórnvalda og fjármagni, en þarna sé gert ráð fyrir að verði starfsfólk á vegum háskólans auk þess sem nemendur geti dvalið þar tímabundið í sínu námi.
En vilji okkar er skýr og við hyggjumst þá vera hér með starfsemi. Og bara að standa hér úti á pallinum á þessum frábæra stað, með þessa glæsilegu starfsemi sem er hér í grenndinni. Ég sé ekki annað en þetta verði eitthvað sem komi mjög mikið út úr.